**СТАНОВИЩЕ**

по конкурс за заемане на **академична длъжност “професор”**

по професионално направление 2.1. Филология

(алтайска и корейска литература и култура)

в Софийски университет „Св. Климент Охридски”

(ДВ, бр. 5 от 17.01.2012 г.)

с кандидат доц. д-р Светла Тодорова Къртева-Данчева

от доц. д-р Иванка Влаева

Югозападен университет „Неофит Рилски”, Благоевград

Доц. д-р Светла Къртева-Данчева е утвърден специалист със солиден и многостранен опит в областта на алтаистиката и кореистиката. Тя е единствен кандидат в обявения конкурс за заемане на академична длъжност „професор” по професионално направление 2.1. Филология (алтайска и корейска литература и култура). Документацията по конкурса е пълна, прецизно изготвена и в съответствие с нормативните изисквания. За участие в настоящия конкурс са представени: 1 монография, 4 учебници и учебни помагала, 29 статии и студии, 10 преводи, 14 издания като съставител и редактор, които са различни от рецензираните в предишните процедури и конкурси за придобиване на образователната и научна степен „доктор“ и за заемане на академичната длъжност „доцент“. Към тези впечатляващи като обем и качество публикации, трябва да се добави и много интензивна дългогодишна преподавателска дейност с 12 реализирани лекционни курса и упражнения, ръководство на 3 дипломанти и 2 докторанти. Друга страна в цялостното развитие на кандидата в конкурса е участието в престижни проекти на Корейската фондация, Фондация Десан, Академията за кореистични изследвания, Корейската фондация за научни изследвания, изявите в много научни форуми в България и чужбина, членството в Международната асоциация на монголоистите, както и рецензентската работа. Всички тези области и дейности, за голяма част от които имам положителни лични наблюдения, представят един многостранно изграден специалист с богат опит, който се откроява със задълбочен професионализъм и изключителна прецизност.

От научните публикации на доц. д-р Светла Къртева, представени за настоящия конкурс, ще се спра основно на нейния хабилитационен труд „Централноазиатски шамански мотиви в корейския му-сок”. Той е резултат от многогодишни изследвания на един уникален за българската наука специалист, владеещ наред с европейски и няколко азиатски езика – монголски, корейски, манджурски, както и широко познание, свързано с тяхното езикознание, литература и култура. Това е базата, върху която се надграждат и осъществяват анализите и изводите в посочения хабилитационен труд. Отправна точка в изследването е сравнителният анализ на различните проявления на алтайския шаманизъм, за който се установява, че е доминираща идеология в обществата на номадските народи в региона на Централна Азия и Южен Сибир. В случая много важен и приносен е фокусът върху терминологията (особено на обредната терминология), нейното изясняване и паралелите в отдлените региони и езици. Именно терминологичният блок съставлява един много важен приносен дял, който възприемам като разсредоточен речников фонд, протичащ паралелно в изложението. Бих се радвала, ако той бъде обособен в бъдеще като отделно приложение (може би и в електронен вариант) или речник.

Ще отбележа някои от приносите в това многоаспектно сравнително изследване между религиозните системи на алтайските народи (тюрки, монголи, манджури, тунгуси) и корейците, изградено върху анализ на разнообразна проблематика, свързана с алтайското и корейското езикознание, но и с общи културни процеси и религиозни явления. Така при сравнения върху данни от археологията, митологията, фолклора и лингвистиката се извеждат общи черти, но и корейски специфики. В хабилитационния труд са посочени характеристиките на алтайския шаманизъм като се сравняват основни култове и обреди на различни алтайски народи. Правят се съпоставки на класифицираните по функции шамани, видовете ритуали, използваните от тях атрибути, музикални инструменти и костюми. Проследяват се местните религиозни вярвания на корейците, които стават основа за възникване на корейския шаманизъм и неговите особености. Установяват се аналогични представи за света, душата и свръхестествените сили, общност в култовете, функциите на свещенослужителите, ритуалните практики. За първи път се прави извод за по-голяма близост на корейския му-сок с тунгуския и манджурския шаманизъм, а не толкова с тюркския и монголския. Сред важните приноси на хабилитационния труд са установените аналогични мотиви между шаманските вярвания на манджури и корейци. Важна база за тези изводи е преводът и анализът на старинното манджурско „Предание за Нишанската шаманка”. Много важен принос в хабилитационния труд е изведената връзка между корейския му-сок и различни изкуства, в частност музиката. Бих предложила на автора някои уточнения на музикална терминология, от гледна точка на утвърдени музикалнотеоретични систематизации в органологията и жанровата система. Предлагам да се използва: „чинели (чегъм)” вместо „цимбали (чегъм)” (с. 89); „двуструнен лъков инструмент (хегъм)” вместо „цигулка с две струни (хегъм)” (с. 89); „пхансори (епичен разказ, представен от певец и изпълнител, който акомпанира на барабана пук)” вместо „пхансори (народна опера с един изпълнител) (с. 83).

В заключение върху базата на вече казаното ще заявя, че представените за хабилитация трудове са актуални и иновационни. Като обем и съдържание те напълно отговарят на изискванията на ЗРАСРБ и ППЗРАСРБ. Изследването на поставените въпроси и задачи, както и достигнатите изводи са много важни не само за съответната научна област, но има големи възможности за тяхното приложение в образователния процес и научните изследвания в различни области на хуманитаристиката. Обсъжданият текст представя ценна сравнителна културологична и филологическа проблематика и изводи. Като имам предвид актуалността на тематиката, приносите, както и публикациите по нея, убедено предлагам на уважаемото Научно жури да избере доц. д-р Светла Тодорова Къртева-Данчева на академичната длъжност „професор” в Софийския университет „Св. Климент Охридски”, по професионално направление 2.1. Филология (алтайска и корейска литература и култура).

